Иван Пейчев
Прости ми…

chitanka.info

Прости ми.

Предполагам

на всички езици

прости ми

означава

прости ми.

Прости ми

аз не изпълних

своите обещания.

Не ти подарих

целия свят,

той бе недостоен

за тебе.

Не ти подарих

самотната

бегла следа

в тревата

по стария път изоставен.

Не ти подарих

самотния град,

завладян

от самотност

и варвари.

За разбитото мое

сърце

нека никога

не говорим.

На всички езици

това означава

прости ми.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.